মোহসীন আরো জানান, এই জলদস্যুদের মধ্যে হিন্দু-মুসলিম সবাই ছিল। এখানে কোনো রাজনীতি নেই। স্থানীয় ব্যবসায়ীদের ভেড়ির লাঠিয়াল হিসাবে এদের জীবন শুরু হতো। পরে বিভিন্ন অপরাধে যুক্ত হওয়ার কারণে পালিয়ে গিয়ে জলদস্যু হয়ে যেতো এরা। ছোট বাহিনীগুলো সুন্দরবনের নদীতে অপারেট করলেও বড় বাহিনীগুলো বঙ্গোপসাগরে অপারেশন করতো। মূলত চাঁদাবাজি আর মুক্তিপণ থেকে টাকা আদায় করাই ছিল এদের আয়ের মূল উৎস। ভারতীয় অংশে এদের এজেন্ট থাকতো। তারা মোবাইলে যোগাযোগ করে চাঁদার টাকা তুলতো। জলদস্যু বাহিনীগুলোর মধ্যে যারা অস্ত্রের মালিক ছিলেন তারা মোট আয়ের ৬০ শতাংশ পেতেন। বাকিটা দিয়ে দলের বেতন এবং অন্যান্য খরচ চলতো। দলের সদস্যদের মাসিক বেতন ছিল জনপ্রতি ১০ হাজার টাকা।